Guðmundur og strákarnir í íslenska landsliðinu fara til Þýskalands á morgun.vísir / stöð 2 Guðmundur Guðmundsson , þjálfari íslenska karlalandsliðsins í handbolta , var í fyrsta sinn með alla 19 leikmennina í æfingahópnum fyrir EM 2020 saman á æfingu í dag . „ Við höfum ekki lengri tíma en þetta . Nú þurfum við að bretta upp ermar og koma öllum inn í það sem við höfum verið að gera , “ sagði Guðmundur í samtali við Arnar Björnsson fyrir æfinguna á Ásvöllum í dag . „ Við höfum æft mjög vel með hluta af liðinu . Við erum komnir vel af stað , sérstaklega hvað varðar varnarleikinn . Þetta er allt á réttri leið . “ Strákarnir halda til Þýskalands á morgun og mæta Þjóðverjum í æfingaleik í Mannheim á laugardaginn . Það er eini æfingaleikur Íslands fyrir EM . Guðmundur segir að íslenska liðið megi ekki sýna á öll spilin í leiknum á laugardaginn . „ Það er klárt mál . Við ætlum ekki að gera það , “ sagði Guðmundur og bætti við að leikurinn gegn Þjóðverjum væri afar mikilvægur . „ Ég vil auðvitað ná hagstæðum úrslitum og við þurfum að máta okkur við svona alvöru lið . Þetta verður erfiður leikur á þeirra heimavelli , 13.000 áhorfendur og uppselt . Það er ómetanlegt því við erum í raun að spila á útivelli í fyrsta leik gegn Dönum á EM . Það er gott að fá generalprufu á móti Þjóðverjum . “ Viðtalið í heild sinni má sjá hér fyrir neðan . Bjarki Már Elísson er á leið á sitt fjórða stórmót í röð með íslenska landsliðinu í handbolta .